recursal/SuperWikiNEXT-32B huggingface dataset:
**חרבות בפיתה** הוא אלבום הסולו הרביעי של הראפר הישראלי פלד. האלבום יצא לאור ב-7 ביולי 2020, על ידי חברות התקליטים סינגולד ו-Mobile1 Music.

רקע והפקה
---------

את האלבום, בדומה לאלבומיו הקודמים, הפיקו אורי שוחט ומיכאל כהן. האלבום, בדומה לקודמו, מתאפיין בעיקר בסוגת הטראפ. מתוך האלבום הסינגלים: "סחימת", "קריז" ו"היידה". באלבום מתארחים מיכאל כהן, עדן דרסו ודין כרמל. עטיפת האלבום מהווה מחווה לעטיפתו של האלבום Liquid Swords (אנ') של הראפר ג'יזה.

ביקורת
------

מבקר המוזיקה מתן שרון ביקר את האלבום בחיוב: "בעיני זה לגמרי האלבום הכי מזוקק של פלד שיצא עד היום, עם כמה מההפקות הכי מרשימות של שוחט וכהן ואפילו כמה בעיטות לעור התוף שהזכירו לי את הרוח הצעירה של האפרו. בעיני אחרים זה אולי פספוס, והם צודקים בדיוק כמוני מכיוון שזה בדיוק מה שפלד נועד להיות – דמות קצת מפלגת, ראפר מפלצתי שלא תמיד תתחברו למקום שבו הוא נמצא ומוזיקאי שלעולם לא מפסיק להשתנות. ואם זה לא שם לכם את החרבות בפיתה - אני לא יודע מה כן".

רשימת רצועות
------------


| חרבות בפיתה |
| --- |
| מס' | שם | משך |
| 1. | חרבות בפיתה | 2:57 |
| 2. | חלאס | 2:53 |
| 3. | היידה (עם כהן)  | 3:17 |
| 4. | FBI | 2:39 |
| 5. | אלפים (עם עדן דרסו)  | 3:15 |
| 6. | סינית (עם דין כרמל)  | 2:28 |
| 7. | קריז | 1:58 |
| 8. | סחימת | 2:09 |
| 9. | VIP | 2:36 |
| 10. | טופאק | 1:57 |
| 11. | סרטים | 3:05 |

קישורים חיצוניים
----------------

* אפל מיוזיק חרבות בפיתה באתר אפל מיוזיק

הערות שוליים
------------

1. ↑  פלד מארח את עדן דרסו - אלפים | Linktone, באתר www.linktone.co.il
2. 1 2  ממשיך לבעוט, באתר ‏מאקו‏‏, ‏17 ביולי 2020‏
**איתי מרגלית** (נולד ב-25 בינואר 1970) הוא אתלט ישראלי בעבר. 8 פעמים אלוף ישראל (1989–1994, 1997 ו–1998) ושיאן ישראל בקפיצה לגובה. ייצג את ישראל באליפות עולם (שטוטגרט 1993) וב-3 אליפויות אירופה (ספליט 1990, הלסינקי 1994 ובודפשט 1998).

ביוגרפיה
--------

### 1989

באליפות ישראל שנערכה בשנת 1989 זכה מרגלית לראשונה במדליית זהב בקפיצה לגובה בתוצאה של 2.07 מטר. בחמש השנים הבאות הוא הגן על תוארו זה ובסך הכל זכה 6 פעמים ברציפות באליפות ישראל בקפיצה לגובה.

#### המכביה ה-13

בתחרויות האתלטיקה של המכביה ה-13 שנערכו ביולי אותה שנה זכה מרגלית במדליית ארד בתוצאה של 2.08 מטר, אחרי רביד רויף בן ה-17 (2.11 מטר) ומוריס סקוט (2.08 מטר), שניהם מארצות הברית.

### 1990

#### אליפות אירופה

באליפות אירופה באתלטיקה שנערכה בספליט אז יוגוסלביה בשנת 1990 סיים מרגלית במקום 24 והאחרון בקפיצה לגובה בתוצאה של 2.10 מטר.

### 1993

#### המכביה ה-14

בתחרויות האתלטיקה של המכביה ה-14 שנערכו ביולי 1993 זכה מרגלית במדליית זהב בתוצאה של 2.25 מטר.

#### אליפות עולם

באליפות העולם באתלטיקה שנערכה בשטוטגרט שבגרמניה ב-20 באוגוסט 1993 סיים מרגלית במקום 23 בקפיצה לגובה בשיא ישראלי חדש של 2.20 מטר.

### 1994

באליפות אירופה באתלטיקה שנערכה בהלסינקי שבפינלנד בשנת 1994 סיים מרגלית במקום 19 בקפיצה לגובה בתוצאה של 2.15 מטר.

### 1997

באליפות העולם באתלטיקה באולם שנערכה בפריז שבצרפת ב-8 במרץ 1997 סיים מרגלית במקום בקפיצה לגובה בשיא ישראלי חדש של 2.20 מטר. באליפות ישראל באתלטיקה שנערכה בהדר יוסף בקיץ אותה שנה הוא זכה במדליית זהב בקפיצה לגובה בשיא ישראלי חדש של 2.24 מטר.

### 1998

באליפות אירופה באתלטיקה באולם שנערכה בוולנסיה שבספרד במרץ 1998 סיים מרגלית במקום 9 בקפיצה לגובה בתוצאה של 2.22 מטר. באליפות ישראל באתלטיקה שנערכה בקיץ באותה שנה הוא זכה במדליית זהב בפעם השמינית שלו, בקפיצה לגובה בשיא אישי חדש של 2.27 מטר ובאליפות אירופה באתלטיקה שנערכה בבודפשט שבהונגריה בסוף אוגוסט אותה שנה הוא סיים במקום 18 בקפיצה לגובה בתוצאה של 2.15 מטר.

פרשת האמרוץ
-----------

בבדיקת שתן שנערכה בשנת 1999 נמצא אצל מרגלית סטרואיד אנאבולי, ננדרולון. הפיזיולוג שלו, מולי אפשטיין, טען כי במדובר בתוסף מזון מזוהם, ואחרי שנתיים של בדיקות מעבדה והליך ממושך, התברר שצדק והוא זוכה מכל אשמה..

חייו האישיים
------------

כיום, משמש מרגלית כמנכ"ל חברת סטארהום. חבר הנהלת הוועד האולימפי בישראל. בנו של מרגלית, גיא, אלוף ישראל בקפיצה משולשת (2023).

שיאים אישיים
------------

### אצטדיון

* קפיצה לגובה: 2.27 מטר (1998) **שיא ישראלי בעבר**
* קפיצה לרוחק: 7.15 (1997)
* קפיצה משולשת: 15.44 מטר (1997)

### אולם

* קפיצה לגובה: 2.22 מטר (1998)

קישורים חיצוניים
----------------

* איתי מרגלית, באתר התאחדות האתלטיקה הבין-לאומית
* אלופי ואלופות ישראל באתלטיקה באתר *gbrathletics* (באנגלית)
* גולן חזני, "לא רציתי להתמקד רק בספורט, רציתי להיות רבגוני", באתר כלכליסט, 3 באוקטובר 2018

הערות שוליים
------------

1. ↑  אייל לוי, חומר למחשבה, באתר nrg‏, 5 באוגוסט 2007
2. ↑  מולי אפשטיין, תוספי תזונה מזוהמים: סיפורו של האתלט איתי מרגלית, 8 באוגוסט 2012
3. ↑  Itai Margalit - Chief Executive Officer, (באנגלית)
4. ↑  50 התוצאות הטובות בכל הזמנים - קפיצה לגובה באתר איגוד האתלטיקה בישראל
5. ↑  50 התוצאות הטובות בכל הזמנים - קפיצה לרוחק באתר איגוד האתלטיקה בישראל
6. ↑  50 התוצאות הטובות בכל הזמנים - קפיצה משולשת באתר איגוד האתלטיקה בישראל

|  |  |
| --- | --- |
| בקרת זהויות עריכת הנתון בוויקינתונים | 
* World Athletics: 8330

 |
המזרקה בכיכר
התכנון המקורי של הכיכר
**כיכר ויקטוריה לואיזה** (בגרמנית: **Viktoria-Luise-Platz**) היא כיכר עירונית ברובע שנברג בעיר ברלין, שבה נפגשים הרחובות וינטפרלדט (Winterfeldtstraße), מינכן (Münchener Straße), ולזר (Welserstraße) ורגנסבורג (Regensburger Straße). הכיכר נחשבת אתר לשימור. היא מעוצבת כמשושה שאורכו 160 מטר ורוחבו 90 מטר.

היסטוריה
--------

עד לאיחוד גרמניה ב-1871 הייתה שנברג יישוב חקלאי, אך בזכות הפיתוח המואץ של ברלין לאחר שנה זו החלה האוכלוסייה המקומית לגדול, ובתוך שנים ספורות הכפילה את עצמה. פיתוח האזור שבו שוכנת היום הכיכר החל ב-1890 על ידי "חברת הקרקעות של ברלין" (Berlinische-Boden-Gesellschaft - BBG) והעומד בראשה, האדריכל היהודי גיאורג הברלנד, לאחר שהרובע הפך למקום מגורים מועדף לקציני צבא, פקידי עירייה, ובעלי הכנסות מעל לממוצע. הברלנד ביקש לבנות באזור רובע מגורים בסגנון בווארי, ובשנים הראשונות לפעילותו באזור זכה בתמיכת העירייה. עם זאת, בשנת 1908 התקבלה רפורמה במס שפגמה ברווחיו של הברלנד. בשנים שלאחר מכן סבל הברלנד גם מרדיפות אנטישמיות (בנו, קורט, נרצח בידי הנאצים במחנה מאוטהאוזן בשנת 1942).

התכנון המקורי של הכיכר היה באזור הצטלבות הרחובות מרטין לותר ומוץ, והיה אמור לכלול כמה שטחי גינון. עם זאת, בעלי הקרקעות באזור זה סירבו לוותר על שטחים מרכושם לטובת הגינון, והצליחו להשפיע על מועצת העיר להזיז את הכיכר מערבה - אזור שאותו לא ייצג איש במועצת העיר. בסתיו של שנת 1898 הכריזה חברת הקרקעות של ברלין על תחרות לעיצוב הכיכר, שאז עדיין נקראה "שטח Z", ורק מאוחר יותר נקראה על שמה של ויקטוריה לואיזה, בתו היחידה של וילהלם השני, קיסר גרמניה. הקיסר הוא גם זה שבחר, בקיץ 1899 בעיצוב הזוכה של האדריכל פריץ אנקה מפוטסדאם. אנקה תכנן אזור ירוק בלב הבנייה העירונית לשימושם של תושבי השכונה, ותוכניתו בוצעה במלואה למעט שינוי אחד - הוספת המזרקה במרכז הכיכר. הכיכר נחנכה בטקס ססגוני ב-9 ביוני 1900. לכבוד האירוע הוארה הכיכר והרחובות שסביבה בתאורה חשמלית במקום תאורת הגז הרגילה, ולצורך כך היה צורך להקים תחנת כוח קטנה ועצמאית בשכונה. ב-1 בדצמבר 1910 נחנכה תחנת רכבת תחתית בסמוך לכיכר, בתכנונו של ארנסט דנקה. במהלך עבודות החפירה של התחנה נחשפו במקום עצמות של יונקים פרהיסטוריים. התחנה שימשה את קו מספר 4, שהופעל אז על ידי חברת הרכבות של שנברג, חברה עצמאית שהייתה אחראית לאספקת הקרונות, הזרם, והתחנות.

הכיכר מוזכרת בספר "אמיל והבלשים" של אריך קסטנר שעלילתו מתרחשת בברלין.

מלבד נזקים בודדים שנגרמו לכיכר במהלך מלחמת העולם השנייה היא נותרה ללא שינוי עד 1957, אז נעשו בה שיפוצים ניכרים ששינו לחלוטין את פניה. ב-1979 שוחזרה הכיכר למראה המקורי, בהתאם לתוכניות השימור של שטחים ירוקים שהתקבלו אז. כדי לאפשר מעבר רחב יותר להולכי רגל, לא נשתלו מחדש ערוגות הפרחים שהקיפו את המזרקה ובמקומם נסלל שביל רחב. בנוסף ניטעו 25 עצים חדשים, והוצבו 24 ספסלים ו-25 פנסים שעוצבו בסגנון דומה לזה של תחילת המאה ה-20. ב-1982 הוכרזה הכיכר כאתר לשימור ומאז לא נעשו בה שינויים למעט שיפוץ של המזרקה בשנת 1994.

קישורים חיצוניים
----------------

ויקישיתוף מדיה וקבצים בנושא **כיכר ויקטוריה לואיזה** בוויקישיתוף

  


|  |  |
| --- | --- |
| בקרת זהויות עריכת הנתון בוויקינתונים | 
* VIAF: 128145067219366631347
* WorldCat (עם VIAF): 128145067219366631347

 |
**Now Is the Time** (בעברית: **עכשיו זה הזמן**) הוא אלבומה השני של הזמרת אלניס מוריסט, אשר יצא לאור ב-1 באוגוסט 1992 בקנדה בלבד. זה גם היה אלבומה האחרון תחת חברת התקליטים MCA Records Canada. את האלבום הפיק לזלי האו שגם הפיק את אלבום הבכורה שלה.

מורשת
-----

אלבום זה הופץ בקנדה בלבד מאחר שמורטיס הייתה חתומה באותה תקופה רק בחברת הבת של MCA, "אם סי איי קנדה רקורדס", זאת לאחר שחברת MCA המרכזית לא רצתה לקבל אליה את מורטיס. אך לאחר שעברה לחברת התקליטים Maverik Records הפצת האלבום הופסקה גם בקנדה ו-MCA לא נתנו למאבריק רקורדס אישור להפיץ את האלבום תחתם. החוזה של מוריסט עם MCA נגמר באופן אוטומטית עם צאת אלבום זה אך לטענתה של מוריסט היא לא רצתה לחדש את החוזה ושמחה שהוא נגמר.

מבחינה מוזיקלית אלבום זה נחשב לשונה מהאלבומים העתידיים שמוריסט הייתה צפויה להוציא. בעוד אלבום זה כלל מוזיקת פופ ודאנס, אלבומיה הבאים כללו סוגים שונים של מוזיקת רוק, כמו רוק אלטרנטיבי, פופ-רוק, רוק נסיוני וכו'.

בשנת 2005 כאשר מוריסט הוציאה את אלבום אוסף הלהיטים שלה היא שקלה להכניס שירים גם מאלבום זה מאלבומה הקודם אך בסופו של דבר וויתרה על ההחלטה מכיוון שלטענתה היא לא ראתה איך השירים באלבום זה יכלו להשתלב עם שאר השירים.

רשימת רצועות
------------


| "Now Is the Time |
| --- |
| מס' | שם | משך |
| 1. | Real World | 4:57 |
| 2. | An Emotion Away | 4:14 |
| 3. | Rain | 3:52 |
| 4. | The Time of Your Life | 4:45 |
| 5. | No Apologies | 5:02 |
| 6. | Can't Deny | 3:55 |
| 7. | When We Meet Again | 4:10 |
| 8. | Give What You Got | 4:56 |
| 9. | (Change Is) Never a Waste of Time | 4:40 |
| 10. | Big Bad Love | 4:14 |
| **משך כולל:** | **42:28** |

נתוני מכירות
------------

| מקום | תארים | מכירות |
| --- | --- | --- |
| קנדה (Music Canada) | זהב | 50,000 |

קישורים חיצוניים
----------------

* MusicBrainz Now Is the Time באתר MusicBrainz
* Discogs Now Is the Time באתר Discogs
* AllMusic Now Is the Time באתר AllMusic

הערות שוליים
------------

1. ↑  Gold/Platinum, Music Canada (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* MusicBrainz release group: da265e0a-7ad3-3adf-8a7f-c772c357bf9e

 |
|  |
| --- |
| 
**עיינו גם בפורטל**

**פורטל ברלין** הוא שער לכל הערכים והנושאים אודות ברלין. בפורטל ניתן למצוא קישורים שימושיים לשלל הערכים העוסקים בברלין על כל רבדיה: גאוגרפיה, היסטוריה, חברה, תרבות ועוד.
 |

שדרה בבית החולים על שם רודולף וירכו.
**ודינג** (בגרמנית: **Wedding**) הוא רובע בצפון ברלין, בירת גרמניה. בשכונה מתגוררים כ-76 אלף בני אדם, נכון ל-2009. 

הרובע גובל במזרח בפרנצלאואר ברג, בצפון מזרח בפנקו, בצפון ברייניקנדורף, בדרום מערב בשרלוטנבורג, ובדרום בטירגארטן ובמיטֶה. ב-2001 במסגרת רפורמת הרבעים של ברלין, אוחדה רשמית ודינג עם מיטֶה וטירגארטן והרובע המאוחד קרויה "מיטה", שפירושו מרכז, אך המרחק בין המיזוג רשמית למיזוג דה-פאקטו עדיין גדול - ודינג וטירגארטן הם רבעים של המעמד הבינוני-נמוך בעוד מיטה הוא רובע תיירותוי, מפותח ויוקרתי ברובה.

בוודינג עוברים קווי הרכבת התחתית U6, U8 ו-U9.

לרובע ברית ערים תאומות עם מספר ערים בעולם, בהן העיר חולון שבמדינת ישראל.

היסטוריה
--------

כנסיית נצרת שבנה קרל פרידריך שינקל.
במאה ה-13 אוזכר הכפר ודינג לראשונה כהתיישבות נטושה, במסמך המתאר מכירה של טחנה שפעלה במקום, למנזר בנדיקטי משפנדאו. רק במאה ה-18 נבנה המקום מחדש. במאה זו נקרא האזור "Gesundbrunnen" (בגרמנית: מעיין הבריאות; כיום קיימת בברלין שכונה בשם זה). האזור הכיל בית מרחץ ומעיינות מרפא ושימש כאזור השעשועים של העיר בהציעו משחקי מזל וזנות.

בסוף המאה ה-19 נבנה ודינג בצורה צפופה כרובע פועלים. מספר מקומות ברובע משמשים עד היום כדוגמה יחידה לבנייה צפופה בצורה קיצונית.

בזמן רפובליקת ויימאר הייתה ודינג מעוז מפלגות הפועלים ונקראה "ודינג האדומה" (Roter Wedding). ב-1 במאי 1929 הייתה התנגשות דמים בין המפגינים למשטרה.

אחרי מלחמת העולם השנייה השתייכה ודינג לחלק המערבי של העיר וצורפה לסקטור הצרפתי של ברלין. היא נשקה לחומת ברלין כאשר פרנצלאואר ברג הייתה מצידה המזרחי של החומה.

אוכלוסייה
---------

הרובע מאוכלס במהגרים רבים, רובם טורקים וערבים ואוכלוסייה חלשה מבחינה סוציו-אקונומית. החל משנת 2015 עקב תהליכי ג'נטריפיקציה שעברה ברלין החלו לעבור לרובע גם המוני סטודנטים ואמנים שונים והחל להתפתח ברובע גם חיי לילה מגוונים שהובילו לכך שב 2019 הרובע זכה במקום רביעי על ידי מגזין טיים-אאוט כאחד הרבעים "הקוליים" בעולם אחוז המהגרים בשכונה (נכון למאי 2005) עמד על 27.7% ואחוז התלמידים ממוצא זר עמד על 63.1% (האחוז הגבוה בברלין של תלמידים מהגרים).

קישורים חיצוניים
----------------

ויקישיתוף מדיה וקבצים בנושא **ודינג** בוויקישיתוף

הערות שוליים
------------

1. ↑  Time Out PR, From Lisbon to Tokyo via Lagos: Arroios, Shimokitazawa and Onikan top Time Out’s list of the world’s coolest neighbourhoods right now, Time Out About (ב־British English)

| שכונות בברלין |
| --- |
| 

|  |  |
| --- | --- |
| גרונוולד • הלרסדורף • ודינג • וייסנזה • וילמרסדורף • וסטנד • טירגארטן • טמפלהוף • טרפטו • ליכטנברג • מיטה • מרצאן • נויקלן • פנקו • פרידריכסהיין • פרנצלאואר ברג • צלנדורף • קפניק • קרויצברג • רייניקנדורף • שטגליץ • שנברג • שפנדאו • שרלוטנבורג

---

**פורטל ברלין • פורטל גרמניה** | רובעי ושכונות ברלין |

 |

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007564536805171
* GND: 4087349-3
* LCCN: n81062628
* VIAF: 125498659
* WorldCat: lccn-n81062628

 |
**בית הכנסת במישקולץ** (בהונגרית: **Kazinczy utcai zsinagóga (Miskolc)**‏) הממוקם ברחוב קאזינצי הוא היחיד שעדיין פעיל במחוז בורשוד-אבאוי-זמפלן בצפון מזרח הונגריה. זהו גם בית הכנסת היחיד שנותר בעיר מישקולץ. בית הכנסת תוכנן על ידי לודוויג פורסטר ונבנה בין השנים 1856 לבין 1862 בסגנון נאו-רומנסקי.

בית הכנסת ניצב בליבה של חצר המשמשת את הקהילה היהודית בעיר ומסביבו גם בית מדרש, מקווה טהרה ומוזיאון יהודי קטן הנמצא בהקמה. באחת מהכניסות לחצר בית הכנסת מוצבים לוחות זיכרון המנציחים את יהודי העיר וסביבתה שנספו בשואה.

רב העיר ביקש להכניס מספר חידושים למבנה החדש: הוא הוסיף עוגב, הקים מקהלה ושם את הבמה לפני ארון הקודש ולא במרכז בית הכנסת, כמקובל אצל האורתודוקסים. שינויים אלה גרמו לתסיסה בקרב השמרנים בקהילה, וב-1864 התכנסו שלושים רבנים באויהל והכריזו עליו חרם. בסופו של דבר, העוגב הוצא מבית הכנסת והבמה הוקמה במרכז האולם. ב-1870, בעת הקרע ביהדות הונגריה, בחרה קהילת מישקולץ להצטרף ללשכה הקונגרסאית; בעקבות זאת פרשו השמרנים והצטרפו ללשכה האורתודוקסית הארצית. ב-1875 הושגה פשרה, והקהילה אוחדה שוב וחברה לוועד האורתודוקסי. אך כבר באותה שנה, מחלוקת לגבי אופן עריכת הנישואין הביא לפרישת החסידים ("ספרדים") שהקימו לעצמם קהילת סטטוס קוו ברחוב קלצ'יי (Kölcsey), שאינה קיימת יותר.

קישורים חיצוניים
----------------

ויקישיתוף מדיה וקבצים בנושא **בית הכנסת במישקולץ** בוויקישיתוף
* Magyar Zsidó Lexikon - לקסיקון יהודי הונגרי, בעריכת פטר אוּיוָרִי, בודפשט, 1929

הערות שוליים
------------

1. ↑  Magyar Zsidó Lexikon ע' 607

שלט הנצחה ליהודי מישקולץ ברחוב משעול מישקולץ בפתח תקווה
***Once More*** (בעברית: **עוד פעם אחת**) הוא האלבום המשותף החמישי של הזמרת דולי פרטון והזמר פורטר ווגונר, אשר יצא ב-3 באוגוסט 1970 על ידי RCA ויקטור. האלבום הופק על ידי בוב פרגוסון שהפיק גם את אלבומיה הקודמים של הזמרת. האלבום הגיע למקום ה-7 במצעד אלבומי הקאנטרי האמריקאי ולמקום ה-191 במצעד בילבורד 200.

הסינגל "Daddy Was an Old Time Preacher Man" הגיע למקום ה-7 במצעד שירי הקאנטרי, והועמד לפרס גראמי בקטגוריית "הביצוע הטוב ביותר בשיר קאנטרי להרכב או קבוצה".

הקלטה ותוכן
-----------

הקלטות האלבום התקיימו במשך 3 ימים בחודשים אפריל ומאי בסטודיו בי של RCA בנאשוויל. האלבום כולל את השיר "Daddy Was an Old Time Preacher Man", אשר גם יצא כסינגל ונכתב על הכומר ג'ייק אוונס הסבא מצד אמא של פרטון. האלבום יצא לבסוף בהוצאת RCA ויקטור באוגוסט 1970.

האלבום הגיע למקום השביעי במצעד אלבומי הקאנטרי האמריקאי ולמקום ה-191 במצעד האמריקאי הרשמי.

הוצאה וקידום
------------

האלבום יצא ב-3 באוגוסט 1970 בשני פורמטים: תקליט וקלטת שמע.

### סינגלים

מתוך האלבום יצא הסינגל "Daddy Was an Old Time Preacher Man", שיצא ביוני באותה השנה והגיע למקום השביעי במצעד שירי הקאנטרי ולמקום ה-12 במצעד שירי הקאנטרי.

רשימת רצועות
------------


| *Once More* |
| --- |
| מס' | שם | משך |
| 1. | Daddy Was an Old Time Preacher Man | 3:03 |
| 2. | I Know You're Married but I Love You Still | 2:24 |
| 3. | Thoughtfulness | 2:28 |
| 4. | Fight and Scratch | 2:37 |
| 5. | Before Our Weakness Gets Too Strong | 2:42 |
| 6. | Once More | 2:33 |
| 7. | One Day At a Time | 2:33 |
| 8. | Ragged Angel | 2:09 |
| 9. | A Good Understanding | 2:43 |
| 10. | Let's Live For Tonight | 2:11 |
| **משך כולל:** | **25:23** |

קישורים חיצוניים
----------------

* MusicBrainz Once More באתר MusicBrainz
* Discogs Once More באתר Discogs

הערות שוליים
------------

1. ↑  *Once More by Porter Wagoner & Dolly Parton* (באנגלית בריטית), נבדק ב-2021-01-25

|  |  |
| --- | --- |
| בקרת זהויות עריכת הנתון בוויקינתונים | 
* MusicBrainz release group: 6c237a72-deef-3275-b6a7-b52bf5a6bd3b

 |
**קית' האנטר ג'ספרסון** (באנגלית: **Keith Hunter Jesperson**; נולד ב-6 באפריל 1955) הוא רוצח סדרתי אמריקאי-קנדי שרצח לפחות שמונה נשים בארצות הברית במהלך שנות ה-90 המוקדמות. הוא נודע כ"**רוצח הפרצופים המחייכים**" מכיוון שצייר פרצופים מחייכים על מכתביו הרבים ששלח לתקשורת ולרשויות. רבים מקורבנותיו היו עובדי תעשיית המין ואנשים זרים שחלפו בקרבת מקומו מבלי שהיה להם קשר אליו. חניקה היית שיטת הרצח המועדפת עליו, שיטה שבה השתמש לעיתים קרובות כדי להרוג חיות עוד בילדותו.

קורבנותיו
---------

כשנמצאה גופת הקורבן הראשון שלו, תשומת הלב התקשורתית הייתה סביב אישה שהודתה בכזב ברצח זה בסיועו של החבר המתעלל שלה. ג'ספרסון נסער מכך שהוא לא זכה לתשומת לב תקשורתית כמוה, צייר פרצוף מחייך על קיר חדר אמבטיה מאות קילומטרים מזירת הפשע וכתב מכתב אנונימי המודה ברצח וגם סיפק הוכחה. כשזה לא עורר תגובה, הוא החל לכתוב מכתבים לתקשורת ולרשויות.

את הקורבן הראשון שלו הכיר ג'ספרסון ב-21 בינואר 1990, ליד פורטלנד, אורגון שבארצות הברית. הוא הציג את עצמו בפני הקורבן בבר והזמין אותה לבית שהוא שוכר. לאחר שנקלע לוויכוח עמה, הוא חנק אותה למוות בידיו ונפטר מגופתה.

הקורבן האחרון של ג'ספרסון היה הפשע שהוביל בסופו של דבר ללכידתו. בעוד שהוא טען שהרג עד 160 בני אדם, רק שמונה רציחות אומתו. ג'ספרסון מרצה כעת מאסר עולם ללא אפשרות לשחרור על תנאי בבית הכלא של מדינת אורגון.

|  |  |
| --- | --- |
| בקרת זהויות עריכת הנתון בוויקינתונים | 
* ISNI: 0000 0000 3836 8258
* LCCN: n2001110896
* VIAF: 41192702
* WorldCat: lccn-n2001110896

 |
להקת צ'צ'לקות
**צָ'צָ'לָקָה אדמונית** (שם מדעי: *Ortalis ruficauda*) היא מין של דמוי תרנגול ממשפחת ההוקיים החי בדרום ומרכז אמריקה.

מאפיינים
--------

הצ'צ'לקות הם עופות הקרובות לתרנגולים ומזכירות תרנגול הודו קטן וצהבהב. אורכם 53-58 ס"מ ומשקלם 540-640 גרם. הם עופות קרקעיים החיים ברחבי יערות וחורשים אך גם באזורים יבשים יותר. צבעם זהוב עם ראש וצוואר אפור, מקור לבן ודלדול בשרני אדום תחתיו. הכנפיים והזנב חומים-אדמוניים עם שוליים לבנים. הזכרים של הצ'צ'לקה גדולים מהנקבות וכן צבעונים יותר.

תפוצת הצ'צ'לקה משתרעת מוונצואלה וקולומביה וצפונה לאורך אמריקה המרכזית לעבר האיים הקאריביים. היא מין חברותי החיה בלהקות משפחתיות. היא נזונה מזרעים, פירות וחרקים.

הצ'צ'לקה האדמונית היא הציפור הלאומית של האי טובגו, ויחד עם מגלן שני שהוא הציפור הלאומית של האי טרינידד, הן הציפורים הלאומיות של טרינידד וטובגו, ואף מופיעות בסמל המדינה.

תת-מינים
--------

* *O. r. ruficauda*
* *O. r. ruficrissa*

קישורים חיצוניים
----------------

ויקישיתוף מדיה וקבצים בנושא **צ'צ'לקה אדמונית** בוויקישיתוף
* צ'צ'לקה אדמונית, באתר ITIS (באנגלית)
* צ'צ'לקה אדמונית, באתר NCBI (באנגלית)
* צ'צ'לקה אדמונית, באתר Animal Diversity Web (באנגלית)
* צ'צ'לקה אדמונית, באתר GBIF (באנגלית)
* צ'צ'לקה אדמונית, באתר inaturalist

הערות שוליים
------------

1. ↑  צ'צ'לקה אדמונית באתר הרשימה האדומה של IUCN
**דייוויד שטרנברג** (ברוסית: **Давид Петрович Штеренберг**, באנגלית: **David Shterenberg** ‏:  26 ביולי 1881 – 1 במאי 1948) היה צייר וגרפיקאי יהודי רוסי יליד אוקראינה.

קורות חיים
----------

דוד פטרוביץ' שטרנברג שנולד למשפחה יהודית בז'יטומיר, אוקראינה, למד אמנות באודסה ולאחר מכן בין השנים 1906–1912 התבסס בפריז, שם למד, בין היתר, אצל קיס ואן דונגן, וכן למד באקדמיה ויטי בפריז. הוא הושפע מיצירותיו של פול סזאן ומהקוביזם.

הוא ערך ביקורים חוזרים ברוסיה אך לא השתקע בה עד לאחר המהפכה של 1917, כאשר הוא נתמך על ידי מכר שלו לונכרסקי, שהיה הקומיסר העממי האחראי על התרבות. הוא השתתף בוועידת המחברים, האמנים והבמאים לשיתוף פעולה עם הממשלה הסובייטית בארמון סמולני בסנט פטרסבורג עם נתן אלטמן ואחרים. בשנים 1917 -1918 היה קומיסר לענייני אמנות. בשנת 1918 הציג תערוכה עם הקבוצה היהודית לקידום האמנויות יחד עם ולדימיר ברנוף-רוסין, נתן אלטמן ואל ליסיצקי, במוסקבה. בשנים 1918 עד 1920 היה ראש המחלקה לאמנויות יפות (IZO) של קומיסריאט הנאורות העממי (NARKOMPROS). ב-1918 פרסם את חיבורו "משימות לאמנות עכשווית" בחדשות מועצת פטרוגרד.

בשנת 1920 היה שטרנברג מנהל המחלקה לאמנויות יפות בוועד העממי לחינוך. בתפקיד זה הוא ארגן את המימון של המכון לתרבות אמנותית במוסקבה.

הוא הציג בתערוכה של אמנים יהודים במוסקבה ב-1922, שבה הציג גם מארק שאגאל. באותה שנה כתב חיבור לקטלוג של תערוכת האמנות הרוסית הראשונה בגלריה ואן דימן, בברלין. אולם סגנונו העצמאי חדל למצוא חן אצל השלטונות הסובייטים ובהדרגה נסגרה עבודתו מעיני הציבור. לאחר שנות ה-30 הוא נאלץ לעבוד בסגנון 'ריאליסטי' יותר.

במותו ב-1948 הוא כמעט נשכח. הוא נקבר בבית העלמין Vagankovo במוסקבה.

שטרנברג היה מודע עמוקות לשורשיו היהודיים. הוא כתב לאשתו נאדז'דה: 'יש לי דם מזרחי בעורקי, דם של אבותיי שכתבו את 'שיר השירים', - ואין שירה טובה יותר'.

יצירותיו מוצגות בגלריות ציבוריות במוסקבה (גלריית טרטיאקוב ומוזיאון פושקין), סנט פטרבורג (המוזיאון הרוסי) ויקאטרינבורג. הרבה עדיין מוחזק באוספים פרטיים ברוסיה.

גלריה
-----

* 
* 
* 
* 
* 
* 
* 
*

קישורים חיצוניים
----------------

ויקישיתוף מדיה וקבצים בנושא **דייוויד שטרנברג** בוויקישיתוף

הערות שוליים
------------

1. ↑  Lazarev, Mikhail (ed.), (2000).David Shterenberg. Moscow
2. ↑  The Correspondence of James McNeill Whistler :: Biography, www.whistler.arts.gla.ac.uk
3. ↑  Maria Gough, **The Artist as Producer: Russian Constructivism in Revolution**, University of California Press, 2005-05-02, מסת"ב 978-0-520-22618-0. (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007302219805171
* GND: 119170094
* ISNI: 0000 0001 1000 015X
* LCCN: nr92026454
* NTA: 341743224
* RKD: 72900
* SNAC: w6cz5zr7
* SUDOC: 166983136
* ULAN: 500120649
* VIAF: 95870865
* WorldCat: lccn-nr92026454

 |
**אגם מיגלזה** (ידוע גם בשם **Großer Müggelsee**, "האגם הגדול") הוא אגם טבעי בפרברים המזרחיים של ברלין, עיר הבירה של גרמניה. זהו האגם הגדול מבין אגמי ברלין לפי שטח, עם שטח של 7.4 קילומטרים רבועים (2.9 מילים רבועים), אורך של 4.3 קילומטרים (2.7 מיל).

האגם נמצא ברובע טרפטו-קפניק בברלין.

האגם עצמו הוא בעומק 8 מטרים (26 רגל) בנקודה העמוקה ביותר שלו. בקצה הדרומי שלו יש גבעות הנקראות 'Müggelberge', שגובהן 115 מטרים (377 רגל); הם נוצרו במהלך הפליסטוקן (כשקע קרחוני, שנותר בקרחון ווייכסלי). על מה שמכונה 'קלינר מיגלברג', נבנה ה-'Müggelturm' (מגדל) המתוייר והפופולרי, הראשון ב-1889 (נהרס בשריפה ב-1958), והנוכחי ב-1960/61. מהמגדל נשקפים נופים נרחבים של האגם והיערות על רקע קו הרקיע של ברלין.

ונדנטורם
נהר השפרה זורם לתוך האגם דרך ה-Kleiner Müggelsee הקטן יותר, ששטחו רק 0.16 קילומטרים רבועים (0.062 מילים רבועים). מפעל המים של פרידריכסהגן על הגדה הצפונית של ה-Müggelsee שואב את רוב מימיו מהאגם. ישנם גם בארות עמוקים רבים הממוקמים בסמוך לגדות, והם מוזנים בעיקר מהאגם וחלק קטן מהם ממי התהום.

אטימולוגיה
----------

השימושים הראשונים במרכיב המילה "Müggel" הם, לפי גרהרד שלימפרט ב"Codex diplomaticus Brandenburgensis", ב-1394 כ"den Tyns in der Miggel" וב-1487 כ"von der Miggelseh". האטימולוגיה נותרה לא ברורה. הנגזרת המסורתית ממוגילה סלאבית נפוצה = "קבר, גבעת קבר, גבעת אדמה" נדחתה על ידי שלימפרט כלא עמידה. מקור פרה-סלאבוני, גרמני משורש פרוטו-הודו-אירופי סביר יותר: migh-, mighla = "ערפל, ענן": בהולנדית miggelen = "טפטוף". ניתוחים אומרים כי החלק "היים" של המילה מקורו בסביבות 1750 על ידי מתיישבים מהפאלץ ממולדתם אודרנהיים, לפי שלימפרט.

שמות
----

בדצמבר 2013, אגם על הירח טיטאן של שבתאי נקרא רשמית על שם אגם Müggelsee על ידי האיגוד האסטרונומי הבינלאומי. אגם זה מורכב ממתאן נוזלי ואתאן, והוא ממוקם ב-84°26 N ו-203°30 W על ירח טיטאן.

קישורים חיצוניים
----------------

ויקישיתוף מדיה וקבצים בנושא **מיגלזה** בוויקישיתוף

הערות שוליים
------------

1. ↑  "Müggelberge". *Koepenick.net* (בגרמנית). נבדק ב-15 במאי 2019. `{{cite web}}`:  (עזרה)
2. ↑  "Der Müggelturm in den Müggelbergen". *Koepenick.net* (בגרמנית). נבדק ב-15 במאי 2019. `{{cite web}}`:  (עזרה)
3. ↑  Flatau, Sabine (26 בינואר 2004). "Neuer Anlauf zu Sanierung: Verein will Müggelturm retten". *Die Welt*. נבדק ב-15 במאי 2019. `{{cite news}}`:  (עזרה)
4. ↑  "Der Große Müggelsee". *Leibniz-Institut für Gewässerökologie und Binnenfischerei* (בגרמנית). נבדק ב-15 במאי 2019. `{{cite web}}`:  (עזרה)
5. ↑  International Astronomical Union (WGPSN)
6. ↑  Coustenis, A.; Taylor, F. W. (21 ביולי 2008). *Titan: Exploring an Earthlike World*. World Scientific. pp. 154–155. ISBN 978-981-281-161-5. `{{cite book}}`:  (עזרה)
סוכני חקירות פדרליים במיצ'ואקאן
**סוכנות החקירות הפדרלית של הפרקליטות המקסיקנית** (בספרדית: **Agencia Federal de Investigación**, ובקיצור: **AFI**) היא סוכנות אכיפת חוק לשעבר במקסיקו שנאבקה בשחיתות ובפשע המאורגן במדינה. משאבים רבים הופנו גם למאבק בסחר בסמים ובקרטלי הסמים השולטים במחוזות שלמים במדינה.

הסוכנות הוקמה על ידי הנשיא ויסנטה פוקס ב-1 בנובמבר 2001 במטרה להילחם בנגע הסמים במדינה, והוקמה למעשה על בסיס המשטרה המשפטית הפדרלית ועל פי המודל של ה-FBI האמריקני. סוכני הארגון נהגו לעטות מסכות על פניהם על מנת להקשות את זיהויים בידי קרטלי הסמים. על ביטחון התחבורה ועל פטרולים מיוחדים הייתה מופקדת המשטרה הפדרלית המקסיקנית ולא סוכנות החקירות הפדרלית.

היסטוריה
--------

סוכנות החקירות הפדרלית היא יורשת המשטרה המשפטית הפדרלית (ספרדית: PJF, Policia Judicial Federal) - כוח משטרה פדרלי שהיה בעצם סוכנות שביצעה את צווי התובע הכללי המקסיקני. ב-1990 הארגון פעל כמשרד תיאום במאבק נגד הסחר בסמים. ב-2002 הסוכנות פורקה והוחלפה על ידי סוכנות החקירות הפדרלית, בשל בעיות שחיתות.

ב-2009 הארגון פורק ואת מקומו כזרוע חקירות עיקרית של משרד התובע הכללי המקסיקני נטלה המשטרה הפדרלית המיניסטריאלית.

שחיתות
------

מזכיר ביטחון הציבור המקסיקני, חנארו גרסיה לונה, קיווה לערוך רפורמה מקיפה בזרועות האכיפה הפדרליות במקסיקו, אך הוא נחל כישלון חרוץ בכך. רבים האמינו שסוכנים בכירים בסוכנות עבדו עבור קרטל סינלואה, ואף משרד התובע הכללי המקסיקני אישר זאת בדיווח שמסר בדצמבר 2005, עת הודה שאחד מכל חמישה פרקליטים נמצא תחת חקירה בחשד למעורבות פלילית, כאשר 1,500 מתוך 7,000 סוכני סוכנות החקירות הפדרלית היו בחקירה בחשד למעורבות בפעילות פלילית ענפה. 457 מהם הועמדו לדין.

בנובמבר 2008, נעצר רודולפו דה לה חוארדיה גרסיה, הבכיר השני בחשיבותו בסוכנות בשנים 2003–2005, בעקבות חקירה שהעלתה שהוא מסר מידע חסוי לקרטל סינלואה תמורת תשלומים חודשיים.

פירוק הארגון
------------

 ערך מורחב – **המשטרה הפדרלית המיניסטריאלית**  

ב-29 במאי 2009 הוחלט על פירוק סוכנות החקירות הפדרלית. החלטה שיושמה במלואה עם הקמת "משרד משטרת החקירות" (Policía Ministerial Investigadora) ששינה את שמו תוך זמן קצר למשטרה הפדרלית המיניסטריאלית (Policía Federal Ministerial) בפיקודו של ניקאנדרה קסטרו אסקרפולי.

ראו גם
------

* המשטרה הפדרלית של מקסיקו

קישורים חיצוניים
----------------

* 

* אתר האינטרנט הרשמי של סוכנות החקירות הפדרלית
* האתר הרשמי של פרקליטות הרפובליקה - משרד התובע הכללי המקסיקני
* תמונות סוכני הארגון בפעולה
* סקירת ארגוני אכיפת החוק המקסיקניים **(ספרדית)**
**This Woman** (בעברית: **האישה הזו**) הוא אלבומה העשירי של זמרת הקאנטרי האמריקאית ליאן ריימס, אשר יצא לאור ב-25 בינואר 2005. אלבום זה בניגוד לקודמו הכיל מוזיקת קאנטרי ובכך ריימס כינתה אלבום זה כ"חזרה לשורשים" לאחר שאלבומה הקודם הכית מוזיקת פופ ו-R&B. מבחינה לירית האלבום עוסק באהבה, התאהבות ונישואין. לטענת ריימס אלבום זה נכתב בהשראת נישואיה לרקדן הליווי שלה דין שרמט. האלבום לא זכה להצלחה דומה לזו של אלבומו הקודם כאשר הגיע למעמד זהב בארצות הברית. בדומה לאלבומיה הקודמים ריימס לא הייתה שותפה לרוב כתיבת שירי האלבום אך הייתה שותפה לכתיבת 3 מהם.

מתוך האלבום יצאו 4 סינגלים: "Nothin' 'Bout Love Makes Sense" אשר יצא כסינגל הראשון מהאלבום והגיע למקום ה-5 במצעד שירי הקאנטרי האמריקאי, "Probably Wouldn't Be This Way" אשר הגיע למקום ה-3 במצעד שירי הקאנטרי האמריקאי, "Something's Gotta Give", אשר הגיע למקום ה-2 במצעד שירי הקאנטרי האמריקאי ו-"Some People" אשר לא הצליח לשחזר את הצלחת השירים הקודמים הוגיע למקום ה-34 בלבד במצעד שירי הקאנטרי האמריקאי.

כל שירי האלבום הם שירים מקוריים מלבד השיר "I Dare You" שהוא גרסת כיסוי לשירם של להקת SHeDAISY.

בנוסף למהדורה הרגילה של האלבום לאלבום גם יצאה מהדורה אשר הייתה בלעדית לטרגט וליפן אשר הכילה שיר נוסף.

רשימת רצועות
------------


| This Woman |
| --- |
| מס' | שם | משך |
| 1. | I Want to With You | 3:18 |
| 2. | You Take Me Home | 3:55 |
| 3. | Something's Gotta Give | 3:56 |
| 4. | Won't Be Lonely Long | 3:24 |
| 5. | Nothin' 'Bout Love Makes Sense | 2:57 |
| 6. | Probably Wouldn't Be This Way | 3:37 |
| 7. | The Weight of Love | 4:04 |
| 8. | With You | 3:42 |
| 9. | I Got It Bad | 3:28 |
| 10. | I Dare You | 3:43 |
| 11. | When This Woman Loves a Man | 4:02 |
| 12. | Some People | 3:56 |
| **משך כולל:** | **44:02** |

קישורים חיצוניים
----------------

* ספוטיפיי This Woman באתר ספוטיפיי
* MusicBrainz This Woman באתר MusicBrainz
* Discogs This Woman באתר Discogs
* AllMusic This Woman באתר AllMusic

הערות שוליים
------------

1. ↑  פיטר אמטו, גרג פגני, ליאן ריימס, דן האף

|  |  |
| --- | --- |
| בקרת זהויות עריכת הנתון בוויקינתונים | 
* MusicBrainz release group: 66df931b-03fb-3452-b4ab-3308ba0832ad

 |
**בנזיל אלכוהול** (**Benzyl alcohol**, מכונה גם **α-קרסול**) הוא כוהל ארומטי שנוסחתו C6H5CH2OH. בטמפרטורת החדר החומר הוא נוזל שקוף בעל ריח נעים. בנזיל אלכוהול הוא ממס שימושי בשל הקוטביות שלו, הרעילות הנמוכה ולחץ האדים הנמוך.

### מקורות טבעיים

בנזיל אלכוהול מצוי באופן טבעי בצמחים רבים כולל בפירות ובתה. החומר מצוי גם בשמנים אתריים כולל יסמין, ויקינתון, בנזיל אלכוהול מצוי גם בקסטוריום שמפריש הבונה.

#### ייצור

מייצרים בנזיל אלכוהול בתגובה של בנזיל כלוריד עם נתרן הידרוקסיד

{\displaystyle C\_{6}H\_{5}CH\_{2}Cl+NaOH\rightarrow C\_{6}H\_{5}CH\_{2}OH+NaCl}

### שימושים

בנזיל אלכוהול משמש כממס לדיו, לצבעים- בפרט לצביעת צמר ועור, לכות, וציפויים. החומר משמש גם כמסיר צבע לרוב בשילוב עם תוסף צמיג. בנזיל אלכוהול הוא חומר גלם לייצור אסטרים לשימוש בסבון. כתוסף מזון משמש כמחזק ארומה. תמיסה בריכוז 10% משמשת להרגעה וחיטוי של עור ורקמה רירית.

תמיסה בריכוז 5% משמשת כטיפול נגד כינים.

מקדם השבירה של בנזיל אלכוהול זהה לזה של קוורץ ושל צמר כך שחפץ העשוי מקוורץ יהיה בלתי נראה אם יוכנס לבנזיל אלכוהול (באופן זה הודגם כי גולגולת קריסטל עשויה מגביש קוורץ טהור). באופן דומה ניתן להבדיל באמצעות טבילה בחומר בין צמר טהור לסיבים צמחיים או סינתטיים.

ראו גם
------

* תגובת קניצרו

קישורים חיצוניים
----------------

ויקישיתוף מדיה וקבצים בנושא **בנזיל אלכוהול** בוויקישיתוף
* בנזיל אלכוהול, באתר אנציקלופדיה בריטניקה (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* BnF: cb155215133 (data)
* GND: 4336686-7

 |
**זה הגשם** הוא שיר מאת המשוררת יונה וולך שהתפרסם בשנת תשמ"ג-1982. השיר הולחן בידי המלחין רן עפרון, הושר בפי הזמרת נורית גלרון והופיע באלבומה "משהו בלבבה" (1986).

רקע
---

השיר התפרסם לראשונה בחודש תשרי תשמ"ג (1982) ב"פיוט": דפשיר שבועי לשירה עברית בעריכת דרור גרין; מנויי העלון, שוולך נמנתה עם חברי המערכת שלו, קיבלו בדואר מדי שבוע שיר חדש שטרם פורסם. השיר נכלל בספר שיריה של וולך "אור פרא" (1983). הוא נחשב לשיר פשוט, אישי ואינטימי, נועז פחות משירים אחרים של וולך כמו "תפילין", שעורר באותה תקופה סערה גדולה.

במצעד הפזמונים העברי השנתי לשנת תשמ"ז דורג השיר בגרסתו המקורית, זו של נורית גלרון, במקום ה-39.

תוכן השיר
---------

השיר מתאר את יחסיהם של גבר ואישה מנקודת מבטה של האישה שחשה שהשניים מתעלמים מהרגע, מאחר ששניהם הפכו מוכרים זה לזה עד כדי כך שהכול כבר ידוע ומוכר ביניהם.

בשיר שישה בתים כשכל שני בתים מתייחסים בעצם זה לזה. בבית הראשון מתארת האישה את הגשם היורד על הדשא. בבית השני מתברר שהגשם מדמה את הרגעים העוברים בין בני הזוג ("זה הרגע שעובר כרגע"). בבית השלישי מציינת האישה כי בין בני הזוג נוצר פער, ובבית הרביעי היא מסבירה את הפער בדחייה שנוצרה ביניהם, כשבמקום "לחיות את הרגע" הם נכנסו לשגרה של דחייה ("זה התכף שקורה בדרך").

בבתים החמישי והשישי מביעה האישה את רצונה מבן זוגה שיפסיק להתייחס לקשר ביניהם בשכלתנות ("אז אל תשאל מדוע") ולהתייחס אליה כמוכרת וידועה ("אל תגיד ידוע"). משאלתה היא שהגבר יתייחס לכאן והעכשיו באה לידי ביטוי בעיקר בשורות האחרונות של השיר "ואל תרצה ממני מה שאין לו מין", כשהמין מייצג דבר מה חייתי ועוצמתי המתרחש בכאן והעכשיו, חף משכלתנות ומדחיינות.

גרסאות כיסוי
------------

בשנת 2014 יצאה גרסת כיסוי לשיר, המושרת בפי נעמי לבוב, שלום מיכאלשווילי ואיתמר רוטשילד, שחקני הסרט "יונה" שמבוסס על חייה של המשוררת.

באפריל 2017 הוציאה גלרון גרסה מחודשת לשיר, לרגל ציון 30 שנה לאלבומה "משהו בלבבה" בו השיר נכלל.

קישורים חיצוניים
----------------

* מילות השיר "זה הגשם" באתר שירונט

 ביצועה של נורית גלרון לשיר, סרטון באתר יוטיוב, ערוץ נורית גלרון
 גרסת הכיסוי בביצוע שחקני הסרט "יונה", סרטון באתר יוטיוב, ערוץ NMCUnitedEntertaimen

הערות שוליים
------------

1. ↑  פיוט 2007: דפשיר שבועי לשירה בעריכת דרור גרין, מאי - 3, באתר psychom של גרין.
**תאונת הרכבת במיסיסוגה** (מכונה גם **נס מיסיסוגה**) התרחשה ב-10 בנובמבר 1979 במיסיסוגה שבאונטריו, קנדה, כאשר רכבת משא שהובילה כימיקלים מסוכנים ירדה מהפסים ועלתה באש. יותר מ-200,000 בני אדם פונו מהאזור, פינוי שהפך לפינוי הגדול ביותר בזמן שלום בצפון אמריקה עד להוריקן קתרינה. באירוע לא היו הרוגים.

האירוע
------

ב-10 בנובמבר 1979, רכבת משא בהובלת שלושה קטרי דיזל EMD F40PH (אנ') נסעה מזרחה מווינדזור, וחלפה ליד מיסיסוגה. ברכבת היו 106 קרונות שנשאו כימיקלים נפיצים רבים, כולל סטירן, טולואן, פרופאן, נתרן הידרוקסידי וכלור. בקרון ה-33, החל להתחמם מסב שלא שומן כהלכה, וכתוצאה מכך החלו לצאת ממנו עשן וניצוצות, והמקומיים שראו את הרכבת הנוסעת חשבו שהיא עלתה באש. לבסוף התגבר החום, ושני גלגלים עם צירם התנתקו ממקומם. הציר השבור גרם לחוגון להתפרק ולרדת מהמסילה, מה שגרם למספר קרונות נוספים לרדת מהפסים ולהתלקח, כולל מספר קרונות מכליים שהכילו פרופאן. בזמן שהלהבות פרצו, עובד הרכבת הצליח להפריד בין הקרונות ה-32 וה-33, ומנע מהקרונות הקדמיים להתלקח גם כן.

ההתלקחות הובילה לפיצוץ אדיר שיצר כדור אש בגובה של 1,500 מטרים, אותו ניתן היה לראות ממרחק של 100 קילומטרים. לאחר שאירעו פיצוצים נוספים, הכבאים שהגיעו למקום התרכזו בקירור הקרונות במטרה לגרום לאש לכבות בעצמה, אך קרון כלור שנחשף לאוויר גרם לדאגה בקרב כוחות החירום, בשל האפשרות להתפשטות ענן קטלני של גז כלור לפרברי מיסיסוגה. הסכנה הובילה לפינוי של יותר מ-200,000 אנשים. הפינוי נוהל על ידי גורמים שונים, כולל ראש עיריית מיססוגה, הייזל מקקליון, שנקעה את הקרסול שלה במהלך האירוע, אבל המשיכה לנהל אותו.

התושבים הורשו לחזור לבתיהם ב-16 בנובמבר. זה היה הפינוי הגדול ביותר בזמני שלום בהיסטוריה של צפון אמריקה, עד לפינוי ניו אורלינס עקב הוריקן קתרינה ב-2005, ונשאר השני בגודלו עד הפינוי בעקבות הוריקן אירמה ב-2017. בשל המהירות והיעילות בהן התנהל הפינוי, ערים רבות עיצבו תוכניות חירום משלהן בדומה למיסיסוגה. כתוצאה מהאירוע, הרגולטורים האחראים על הרכבות בארצות הברית ובקנדה דרשו שכל קו המשמש להובלת חומרים מסוכנים לתוך או דרך אזור מיושב יכלול גלאי שיזהה חימום יתר של הגלגלים.

קישורים חיצוניים
----------------

* Mississauga Train Derailment, הריטג' מיסיסוגה, 10 בנובמבר 2009
* Blast's miracle: No one injured, evacuation of 220,00 goes smoothly, טורונטו סטאר, 29 בינואר 2023
**1,8 ביס(דימתילאמינו)נפתלין** או **ספוג פרוטונים** הוא סופרבסיס שהוכן לראשונה בשנת 1968 על ידי רוג'ר אלדר באוניברסיטת בריסטול שבאנגליה.
הביס(דימתילאמינו)נפתלין מוזכר תחת השם המסחרי שלו - "ספוג פרוטונים", סמל מסחרי של חברת אלדריץ כימיקלים, שפועלת ממילווקי, ויסקונסין, ארצות הברית.

בסיסיות גבוהה
-------------

ספוג הפרוטונים הוא אחד מבסיסי ברונסטד החזקים ביותר; לחומצה המוצמדת של הביס(דימתילאמינו)נפתלין יש pKa של 12.34 בתמיסות.
למרות זאת, ספוג הפרוטונים הוא בעל כוח בסיסי (זיקה לקבל פרוטונים) חזק ביותר. דבר זה הופך את ספוג הפרוטונים לאחד מבסיסי האמינו החזקים ביותר שידועים לאדם, למרות שהחומר "סופג" את הפרוטונים יחסית לאט (לכן שמו - ספוג פרוטונים)

ספוגי פרוטונים
--------------

דור שני של ספוגי פרוטונים ידועים עשויים אפילו להיות יותר בסיסיים.
הבסיס 1,8-ביס(הקסאמתילטריאמינופוספאזניל)נפתלין או בשמו האחר HMPN מוכן מה1.8-ביס(דימתילאמינו)נפתלין על ידי תגובה עם טריס(דימתילאמינו)פוספין.
לחומצה המוצמדת של הביס (הקסאמתילטריאמינופוספאזניל)נפתלין יש pKBH+ של 29.9, יותר גדול בהרבה מהביס(דימתילאמינו)נפתלין.

הכנה
----

תרכובת זו זמינה מסחרית. ניתן להכין אותו על ידי מתילציה של 1,8-דיאמינונפתלין עם יודומתאן או דימתיל סולפט.

קישורים חיצוניים
----------------

ויקישיתוף מדיה וקבצים בנושא **1,8-ביסנפתלין** בוויקישיתוף
**תנועת מבראשית** הייתה תנועה חברתית ועמותה אשר הציבה לעצמה מטרה "לחשוף את המכנה המשותף של כל בני העם היהודי סביב ערכי מורשת המוסר והצדק היהודי" ולייצר עשיה משותפת בין דתיים וחילונים התנועה הוקמה בשנת 2002 על ידי הרב מרדכי אלון. המנכ"ל הראשון היה אבי וורצמן. המנכ"ל השני היה יקי מנדלסון (2008–2012) ולאחריו כיהן כמנכ"ל אורי כהן, שהקים תחת העמותה את פעילות מסע ישראלי שהפכה לפעילות הדגל של העמותה. ב-2017 הפסיקה התנועה לפעול בבתי הספר ולהוציא את הדף השבועי, ושינתה רשמית את שם העמותה ל"מסע ישראלי".

הדף השבועי ופעילות חינוכית
--------------------------

בסיס הפעילות של התנועה נערך סביב "הדף השבועי", אשר הוציאה התנועה. בעבר התנועה הוציאה מדי שבוע ארבעה סוגי עלונים שנקראים "הדף השבועי": לחינוך הממלכתי דתי, לחינוך הממלכתי, לגיל הרך (גם לממ"ד וגם לממלכתי) ולחו"ל. כמו כן התנועה הוציאה לאור את סדרת "תכלת מרדכי" העוסקת בענייני פרשת השבוע.

מעבר לכך, התנועה קיימה פעילויות שונות בבתי-ספר במהלך השנה אשר מיועדות להורים ולילדים וערכה כנסים ארציים, כדוגמת:

* **העליאדה** - אירוע הבאת ביכורים לירושלים. ילדים והורים מכל הארץ ומכל הציבורים מגיעים לירושלים לקראת חג השבועות ומביאים עמם "ביכורים" (חבילות אשר כוללות מצרכי מזון ודברים נוספים) אשר מחולקים לארגוני חסד שונים.
* **סליחות מבית אבא** - הוא אירוע סליחות מרכזי של הורים וילדים במסגרתו הם מגיעים לירושלים, מסיירים ברובע היהודי ומסיימים באמירת סליחות ברחבת הכותל.

מסע ישראלי
----------

* **מסע ישראלי** - בשיתוף עם אגף של"ח במשרד החינוך נערך בעיקר בבתי-ספר ממלכתיים תיכוניים. צוות המסע כותב ביחד עם צוות בית הספר תוכנית ייחודית, על פי מאפייני בית הספר. בתוכנית: מסע בן שבוע שלם ברחבי ארץ ישראל, התורם להכרת הארץ ונופיה כמו גם לרכישת ערכים. המסע נחתם בתוכנית שבת ייחודית וביחידות סיכום.

תקציב
-----

משנת 2010 עד 2015 קיבלה העמותה תקציבים ממשרד החינוך בגובה 92 מיליון שקל. כמו כן העמותה גבתה תשלומי הורים עבור פעילויותיה ותרומות נוספות מתורמים פרטיים.

איש העסקים מרק בלזברג, בנו של סמואל בלזברג (אנ'), מכהן כחבר בעמותה והוא אחד התורמים המשמעותיים לפעילותה.

קישורים חיצוניים
----------------

* אתר האינטרנט הרשמי של מבראשית בארכיון האינטרנט
* מבראשית, באתר "גיידסטאר ישראל"

הערות שוליים
------------

1. ↑  ליאור דטל, מבראשית: העמותה שהקים מוטי אלון קיבלה 100 מיליון שקל בשנים האחרונות, באתר TheMarker‏, 1 במרץ 2016
**רחוב 17 ביוני** (בגרמנית: **Straße des 17. Juni**) הוא רחוב במרכז ברלין בירת גרמניה.

רחוב זה מהווה את המשכו לכיוון מערב של שדרת אונטר דן לינדן. הרחוב חוצה את הטירגארטן. בקצהו המזרחי נמצא שער ברנדנבורג ובקצהו המערבי נמצאת כיכר ארנסט-רוטר שבשרלוטנבורג. במרכז הרחוב נמצאת כיכר הכוכב הגדול ובמרכז עמוד הניצחון של ברלין. בקצהו המזרחי של הרחוב נמצא אנדרטת המלחמה הסובייטית שנבנתה בשנת 1945.

הרחוב משמש כאתר ההזנקה של מרתון ברלין.

היסטוריה
--------

הדרך נסללה בשנת 1799 ושימשה הדרך הראשית לברלין מכיוון מערב, וציר הקישור המרכזי בין פרוורי מערב ברלין למרכז העיר. קודם למלחמת העולם השנייה נקראה הדרך "שארלוטנבורגר שוסה" (Charlottenburger Chaussee) מאחר שהדרך קישרה את העיר לפרוור שרלוטנבורג. בתקופת השלטון הנאצית הורחבה הדרך כחלק מציר מזרח-מערב שנבנה עבור התהלוכות הצבאיות של המפלגה הנאצית. בשלהי מלחמת העולם השנייה, במהלך הקרב על ברלין, ולאחר שהעיר הוקפה על ידי הצבא הסובייטי ובשל הארטילריה הסובייטית לא יכלו הנאצים להשתמש בשדות התעופה של ברלין, שימשה דרך זו כאתר הנחיתה העיקרי של בכירי הצבא הנאצי אשר הגיעו לפיהררבונקר.

בשנת 1953 שונה שם הרחוב ל**רחוב 17 ביוני** על מנת לציין את מרד הפועלים של מזרח גרמניה שחל בתאריך זה.

קישורים חיצוניים
----------------

| עיינו גם בפורטלים: |
| --- |
|  | **ברלין** |
|  | **גרמניה** |

ויקישיתוף מדיה וקבצים בנושא **רחוב 17 ביוני** בוויקישיתוף
* הרחוב בתקופת השלטון הנאצי - כחלק מ"ציר מזרח מערב" ("Ost-West Achse")
רגישות
**רגישות** (באנגלית: sensitivity) משמשת כמדד סטטיסטי ליעילותו של מְסַוֵוג. בפרט, רגישות משמשת כמדד ליעילותן של בדיקות רפואיות בזיהוי מחלות או של בדיקות בקרת איכות במפעלים הקובעות את איכות המוצר, בהשוואה למדד מוחלט כלשהו ("מדד הזהב"). אם מסווג נועד לזהות את קיומו של מצב באוכלוסיית פריטים (למשל, היות הפריט חולה, או היותו מוצר פגום), רגישותו של המסווג היא ההסתברות לזיהוי המצב על ידי המסווג, בהינתן שהמצב קיים בפריט המדובר.

אמידת רגישות המבחן נעשית על ידי השוואת תוצאות המבחן לתוצאות מבחן אחר, שמהווה את מדד הזהב (המדד הטוב ביותר שבידינו לגבי קיומו של המצב הנבדק). כך למשל, תוצאת בדיקה למחלה יכולה להיות חיובית (מחלה קיימת) או שלילית (מחלה לא קיימת). כל אחת מהתוצאות החיוביות נבדקת מול מדד הזהב: אם המחלה אכן קיימת על פי מדד הזהב, היא מסומנת כ"חיובית אמיתית", אחרת היא מסומנות כ"חיובית כוזבת". באותו אופן, התוצאות השליליות מסומנות כ"שליליות אמיתיות" אם המחלה אכן לא קיימת על פי מדד הזהב, או כ"שליליות כוזבות", אם מדד הזהב מורה שהמחלה אמנם קיימת (ראו טבלה משמאל).

אם ידועים לנו נתוני כל האוכלוסייה, ניתן לחשב אותה בנוסחה:

רגישות = #חיוביות אמיתיות#חיוביות אמיתיות+#שליליות כוזבות

ניתן לאמוד את ערכה של הרגישות על ידי חישוב הערך שבנוסחה על מדגם מתוך האוכלוסייה.

הרגישות, אם כן, היא שיעור התוצאות החיוביות אמיתיות בכל האוכלוסייה החולה במחלה. למשל, אם ערכה של הרגישות הוא 1 (או 100%), משמע שהבדיקה תזהה את כל החולים במחלה. במקרה שבו הרגישות נמוכה יותר, למשל 80%, רק שמונים אחוזים מהחולים יאותרו בעזרת הבדיקה. גם אם רגישות המסווג גבוהה מאוד, ייתכן (ואף סביר מאד) שהסגוליות שלו תהיה נמוכה. למשל, אם בדיקה רפואית קובעת שכל האוכלוסייה חולה במחלה, הבדיקה לא תפספס אף חולה, אך יהיו לה הרבה תוצאות חיוביות כוזבות, ולכן סגוליות נמוכה.

בתחום אחזור המידע, נהוג לכנות את מדד הרגישות "Recall" (בעברית, לפעמים נקרא "כיסוי"), והוא מייצג את מספר המסמכים הרלוונטיים שמנוע החיפוש החזיר, מתוך כל המסמכים בעולם שרלוונטיים לשאילה שהמשתמש כתב.

ראו גם
------

* שגיאות מסוג I ו-II
* מדדי הערכה למסווג דו-ערכי
* סגוליות
* עקומת ROC

לקריאה נוספת
------------

* Altman DG, Bland JM. **Diagnostic tests. 1: Sensitivity and specificity.** *British medical journal*. 1994 Jun 11;308(6943):1552. PMID 8019315

קישורים חיצוניים
----------------

* רגישות, באתר MathWorld (באנגלית)
**מילאדין סטבנוביץ'** (בסרבית: **Миладин Стевановић**; נולד ב-11 בפברואר 1996 בביילינה שבבוסניה והרצגובינה) הוא כדורגלן סרבי המשחק בעמדת המגן הימני בקבוצת צ'וקריצ'קי מליגת העל הסרבית.

קריירת מועדונים
---------------

סטבנוביץ' גדל במחלקות הנוער של רדניק ביילינה ופרטיזן בלגרד. הוא החל את הקריירה המקצוענית שלו בהשאלה מפרטיזן בלגרד לטלאופטיק. בהמשך חזר לפרטיזן בלגרד, ובסך הכל ערך עשר הופעות ליגה במדי המועדון במסגרת ליגת העל הסרבית, בהן הבקיע שער אחד.

ב-17 באוגוסט 2016 חתם סטבנוביץ' בקייסריספור מליגת העל הטורקית. בסך הכל ערך שתי הופעות ליגה במדי המועדון, והוסיף שבע הופעות במסגרת הגביע הטורקי.

ב-15 בפברואר 2018 חתם סטבנוביץ' בצ'וקריצ'קי מליגת העל הסרבית.

קריירה בינלאומית
----------------

סטבנוביץ' היה חלק מסגל נבחרת סרביה עד גיל 20 לטורניר גביע העולם עד גיל 20 בשנת 2015, בו זכתה נבחרת סרביה.

תארים
-----

פרטיזן בלגרד
* אליפות סרביה (1): 2014/2015
* הגביע הסרבי (1): 2015/2016

נבחרת סרביה עד גיל 20
* גביע העולם עד גיל 20 (1): 2015

קישורים חיצוניים
----------------

* פרופיל, באתר Transfermarkt
* פרופיל, באתר Soccerway
* פרופיל, באתר WorldFootball.net
* פרופיל, באתר FootballDatabase.eu

הערות שוליים
------------

1. ↑  Stevanović i Bogosavac novi profesionalci באתר הרשמי של פרטיזן בלגרד, 14 באוגוסט 2013 (בסרבית)
2. ↑  Pregled pristiglih pojačanja u superligaškim klubovima – zima 2017/18 באתר הרשמי של ליגת העל הסרבית, 15 בפברואר 2018 (בסרבית)

 ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח **"מילאדין סטבנוביץ'"**.
**פנלופה אלביפניס** (שם מדעי: ***Penelope albipennis***) היא מין של עוף קרקע נדיר, מהסוג פנלופה שבמשפחת ההוקיים. פנלופה זו מצויה בטבע רק ביערות של צפון-מערב פרו.

מאפיינים
--------

אורך הפנלופה 70 סנטימטרים בקירוב והיא בעלת נוצות חומות כהות עם קצוות כנפיים לבנות. הראש שחור עם פנים תכולות, דלדול עור כפול אדמדם ומקור דק כחול-בהיר. הפנלופה בעלת רגליים צהובות חזקות העוזרות לה להיאחז בענפים שבין עצי היער. היא יכולה לעוף אך תעופתה מגושמת יחסית לעופות אחרים.

הפנלופות מסתובבות בקבוצות קטנות ומחפשות פירות, זרעים וחרקים הן על הקרקע והן על העצים. אין הרבה הבדלים בין שני הזוויגים.

פנלופה זו מצויה בסכנת הכחדה. בעבר חשבו שהיא נכחדה לחלוטין, מחמת נדירותה. הסיבות להיעלמותה הן כריתת יערות הגשם הטרופיים - בהם היא חיה - וצייד לא חוקי למטרת מאכל.

ב-2018 נספרו כ-200 פרטים באוכלוסיות קטנות בצפון-מערב פרו. יש בפרו כ-10 אזורי מקלט מוגנים לעוף זה, בהם מקלט חיות הבר בלאמבאייק (Laquipampa Wildlife Refuge) שבלאמבאייק ואתר "Chaparri Private Conservation Area". האוכלוסייה באזור זה משתקמת לאיטה, והולכת וגדלה.

קישורים חיצוניים
----------------

ויקישיתוף מדיה וקבצים בנושא **פנלופה אלביפניס** בוויקישיתוף
* פנלופה אלביפניס, באתר ITIS (באנגלית)
* פנלופה אלביפניס, באתר NCBI (באנגלית)
* פנלופה אלביפניס, באתר Animal Diversity Web (באנגלית)
* פנלופה אלביפניס, בבסיס הנתונים ARKive (באנגלית)
* פנלופה אלביפניס, באתר GBIF (באנגלית)

הערות שוליים
------------

1. ↑  פנלופה אלביפניס באתר הרשימה האדומה של IUCN
**INTEGRAL** (שם מלא: **INTErnational Gamma-Ray Astrophysics Laboratory**), הוא מצפה חלל פעיל בתחום קרני גמא ששוגר בשנת 2002 על ידי סוכנות החלל האירופית.

נכון ליולי 2023 הטלסקופ ממשיך לתפקד.

היסטוריה
--------

מבנה החללית זהה למבנה של טלסקופ החלל ניוטון ששוגר בשנת 1999. מערכת מדחפים כוללת 544 ק"ג דלק ב-4 מכליות.

הטלסקופ הראשי IBIS ‏ (Imager on-Board the INTEGRAL Satellite) רגיש לקרינה בתחום מ-15 keV ועד ל-10 MeV. הוא נבנה בשיתוף פעולה צרפתי-איטלקי.

ספקטרומטר רגיש לקרינה בתחום מ-20 keV ועד ל-8 MeV. הוא נבנה בשיתוף פעולה צרפתי-גרמני.

על החללית הותקן ציוד מדעי נוסף. 

החללית נבנתה על ידי Thales Alenia Space באיטליה.

השיגור בוצע בשנת 2002 מקוסמודרום בייקונור בעזרת משגר מדגם פרוטון M ועבר בהצלחה.

הטיסה ומחקרים מנוהלים על ידי מרכז הבקרה בגרמניה. בשנת 2015 התברר שצריכת הדלק לשמירת מסלול קטנה מהמתוכנן. בעקבות כך הוחלט להאריך זמן פעילות החללית לתקופה נוספת.

בשנת 2020 התרחשה תקלה טכנית במערכת הבקרה של החללית. התקלה תוקנה. במרץ 2023 הוחלט להאריך את הפעילות עד לסוף 2024 עם אפשרות להארכה נוספת עד לשנת 2029.

על סמך ממצאים שהתקבלו מהתצפיות נכתבו כבר מעל ל-5,000 מאמרים מדעים.

קישורים חיצוניים
----------------

ויקישיתוף מדיה וקבצים בנושא **INTEGRAL** בוויקישיתוף
* אתר האינטרנט הרשמי של INTEGRAL
* תיאור המשימה באתר סוכנות החלל האירופית
* תיאור פעילות
* פרופיל המשימה באתר של נאס"א
* INTEGRAL, באתר אנציקלופדיה בריטניקה (באנגלית)

  


|  |  |
| --- | --- |
| בקרת זהויות עריכת הנתון בוויקינתונים | 
* LCCN: n2002012007
* VIAF: 267710829
* WorldCat: lccn-n2002012007

 |
**בניטו וילגאס** (בספרדית: **Benito Higinio Villegas**;‏ 11 בינואר 1877 – 27 באפריל 1952) היה שחמטאי ארגנטינאי.

וילגאס באליפויות ארגנטינה
-------------------------

וילגאס היה האלוף הראשון של מועדון השחמט של ארגנטינה בבואנוס איירס בשנים 1906-1907. לאחר מלחמת העולם הראשונה זכה וילגאס באליפות ארגנטינה בשנת 1922. בשנים 1921, 1923 ו-1931 הגיע למקום השני.  (ניצח: דמיאן רקה). בשנת 1923 ניצח וילגאס בדו-קרב את מולינה קרנצה 6.5-1.5. בשנת 1924 הגיע וילגאס למקום השלישי (ניצח: ריכרד רטי), על תוצאה זו חזר גם בשנת 1928 (ניצח: ישעיהו פלצ'י). וילגאס המשיך להשתתף באליפות ארגנטינה עד שנת 1943.

תחרויות אחרות
-------------

וילגאס השתתף מספר פעמים באליפות השחמט של דרום אמריקה. בשנת 1921/22 חלק מקום שני-רביעי בתחרות שהתקיימה במונטבידיאו  (ניצח: רוברטו גראו). בשנת 1925 חלק מקום שישי בתחרות שהתקיימה במונטבידיאו  ניצח: לואיס פאלאו). בשנת 1928 הגיע וילגאס למקום השביעי בתחרות מר דל פלטה (ניצח: רוברטו גראו). בשנת 1931 הגיע וילגאס למקום ה-11 בתחרות בואנוס איירס (ניצח: קרלוס מדרנה). בתחרות מר דל פלטה בשנת 1934 הגיע וילגאס למקום העשירי (ניצח: אהרון שוורצמן) , בתחרות בואנוס איירס 1934/5 חלק וילגאס מקום 11-12 (ניצח: לואיס פיאציני), וחלק מקום 13-14 בתחרות מר דל פלטה 1936 (ניצח: ישעיהו פלצ'י). 

במהלך מלחמת העולם השנייה שיחק וילגאס בתחרויות בינלאומיות במר דל פלטה. חלק מקום 8 בשנת 1942 (ניצח: מיגל ניידורף), הגיע למקום ה-14 בשנת 1943 (ניצח: גדעון סטולברג) והגיע למקום ה-16 בשנת 1944 (ניצחו: הרמן פילניק ומיגל ניידורף). בשנת 1944 הגיע למקום ה-17 בתחרות לה פלטה (ניצח: מיגל ניידורף).

קישורים חיצוניים
----------------

ויקישיתוף מדיה וקבצים בנושא **בניטו וילגאס** בוויקישיתוף

* בניטו וילגאס, באתר צ'סגיימס (באנגלית)
* אתר עם קישורים לתחרויות בארגנטינה ממנו ניתן להוריד משחקי שחמט רבים
* אומדן מד הכושר של בניטו וילגאס
* מידע כללי